**Capricii de toamnă**

*M.C.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Multe necazuri adunat-a Tăria vremurilor sure

Și plânge fără de oprire jelind prin anticele turle,

Îneacă frunze-nsângerate de biciul vântului tubat,

Cântă prohodul unui soare ce s-a lăsat a fi uitat...

E sfâșiată pe-ndelete cu vechi săgeți înveninate

Și în zadar se peticeste cu stele mici și răsfirate

Din constelații efemere ce-s rătăcite-n Univers;

Lacrimi îi curg necontenit în ritmul mut al unui vers...

Își caută răgaz în Luna ce-ar răsări măcar o clipă,

Dar o-mpresoară norii aprigi - lumina nu-i pentru risipă -

Și o alungă fără milă în lumea viselor de noapte

Și-n poezii cu iz romantic unde răzbate printre șoapte...

Se resemnează de nevoie, își stoarce mantia prea udă,

Căci n-are formă de scăpare din Toamna slută și zăludă;

Își poartă crucea pân' la capăt Tăria lumilor albastre,

Ascunde-n nori, cu măiestrie, lumina stelelor sihastre...